Ballade des povres housseurs
# Ballade des povres housseurs

﻿On parle des champs labourer,

De porter chaulme contre vent,

Et aussi de se marier A femme qui tance souvent ; De moyne de povre couvent,

De gens qui vont souvent sur mer ; De ceulx qui vont les bleds semer,

Et de celluy qui l’asne maine ; Mais, à trestout considérer,

Povres housseurs ont assez peine.

﻿A petis enfans gouverner,

Dieu sçait se c’est esbatement ! De gens d’armes doit-on parler ? De faire leur commandement ? De servir Malchus chauldement ? De servir dames et aymer ? De guerrier et bouhourder Et de jouster à la quintaine ? Mais, à trestout considérer,

Povres housseurs ont assez peine.

﻿Ce n’est que jeu de bled soyer,

Et de prez faulcher, vrayement ; Ne d’orge battre, ne vanner,

Ne de plaider en Parlement ; A danger emprunter argent ; A maignans leurs poisles mener ;

Et à charretiers desjeuner,

Et de jeusner la quarantaine ; Mais, à trestout considérer, Povres housseurs ont assez peine.

